|  |  |  |
| --- | --- | --- |
| **בנק ישראל**דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏כ"א סיון, תשפ"ה‏17 יוני, 2025 |

הודעה לעיתונות:

**בנק ישראל גיבש מתווה סיוע שאומץ על ידי הבנקים במטרה לתמוך בלקוחות המתמודדים עם השלכות מבצע "עם כלביא"**

**נגיד בנק ישראל, פרופ' אמיר ירון:** "למבצע "עם כלביא" השלכות על המשק הישראלי בשל הפגיעה הפיזית ובשל צמצום הפעילות באזורים מסוימים ברחבי הארץ. בנק ישראל פועל לסייע לאוכלוסיות שנפגעו מהאירועים ובכך לסייע למשק לחזור לשגרת פעילות כלכלית מיד עם שוך האירועים. במסגרת זו, בנק ישראל הוביל מתווה סיוע נוסף לאוכלוסיות שנפגעות באופן ישיר מנזקי הלחימה ובכללם משקי בית שנפצעו או שביתם נפגע מירי טילים ונאלצו להתפנות מביתם, בעלי עסקים קטנים וזעירים שפעילותם נפגעה וחיילי המילואים שנקראו לדגל. המתווה הבנקאי הנוסף, מצטרף למתווים הקודמים שגובשו בשנים האחרונות. בנק ישראל ימשיך לעקוב ולפעול ככל שיידרש על מנת לסייע לאוכלוסיות שנפגעו ולתמוך בחזרה של המשק לפעילות מהר ככל הניתן."

**המפקח על הבנקים, דניאל חחיאשווילי:** "למצב הביטחוני המורכב שנוצר בעקבות פרוץ מבצע "עם כלביא", ישנן השלכות כלכליות על משקי בית ועסקים רבים, ובין היתר קשיים תזרימיים. המתווה שגיבשנו, ואומץ ע"י המערכת הבנקאית, מהווה שכבה ראשונה ומהירה לסיוע בפן הפיננסי באמצעות הקלה תזרימית לתקופה הקרובה לזקוקים לכך. מעבר לצעדי המתווה הרוחבי בהחלט ראוי שהבנקים השונים יוסיפו מענה ייעודי ומותאם לאופי וצרכי לקוחותיהם. אני מברך את הבנקים על הצטרפותם למתווה הנוכחי שגובש ועל ההירתמות המהירה לטובת הסיוע ללקוחות שנפגעו. נמשיך לעקוב כל העת אחר ההתפתחויות וככל שיידרש נפעל לקידום צעדים נוספים לתמיכה בציבור במישור הבנקאי."

על רקע השלכות מבצע "עם כלביא" על המשק הישראלי ועל רקע ההשבתה של אזורים נרחבים ברחבי הארץ בהתאם להוראות פיקוד העורף, גיבש בנק ישראל מול המערכת הבנקאית מתווה וולונטרי לסיוע לאוכלוסיות שנפגעות באופן ישיר מנזקי הלחימה ובכללם בעלי עסקים קטנים וזעירים, משקי בית שביתם נפגע מירי טילים ונאלצו להתפנות מביתם וחיילי המילואים שנקראו לדגל.

מטרת המתווה לתת הקלה תזרימית מהירה לאוכלוסיות שנפגעו ובכך לסייע להם לצלוח את התקופה הקרובה, עד לחזרה לפעילות סדורה, זאת לצד האתגרים השונים על רקע המצב הביטחוני. יובהר, כי המתווה שגובש מציג את **תנאי המינימום** בדחיית ההלוואות וכל בנק רשאי להרחיבו לטובת לקוחותיו ולבקשתם.

המתווה יחל בתאריך 1.7.25[[1]](#footnote-1) ויהיה בתוקף עד לתאריך 31.7.25. יצוין כי בנקים המעוניינים להקדים את כניסת המתווה לתוקף, או את מועד הגשת הבקשה, רשאים לעשות כן. יובהר כי לקוח יוכל להגיש בקשה להיכלל במתווה עד לתאריך 31.7.25.

אוכלוסיות הנכללות במתווה וההטבות עבורן[[2]](#footnote-2):

1. **משקי בית שבעקבות מבצע "עם כלביא" ביתם נפגע והם מפונים או משקי בית שנפצעו בעקבות המבצע**
	1. דחייה של תשלום משכנתאות ללא הגבלת סכום, לתקופה של שלושה חודשים, **ללא חיוב בריבית ועמלות.**
	2. דחייה של החזרי הלוואות צרכניות בסכום מצטבר של עד 100,000 ש"ח לתקופה של שלושה חודשים, **ללא חיוב בריבית ועמלות**.
2. **עסקים זעירים וקטנים[[3]](#footnote-3) שנפגעו בעקבות מבצע "עם כלביא"** (פיזית או כספית – בהתאם לקריטריונים המפורטים בהמשך)
	1. דחייה של חודשיים להחזרי הלוואות בסכום מצטבר של עד 2 מיליון ש"ח לבית עסק שיבקש זאת, **ללא חיוב בריבית ועמלות**.
	2. בנוסף, עבור בתי עסק של חיילי מילואים - יינתן פטור לתקופה של חודשיים מחיוב ריבית על מינוס בעו"ש בחשבון העסקי (עד 30,000 ש"ח במינוס) – הטבה שתינתן אוטומטית לבעלי עסק שמזוהים ע"י הבנק כמשרתי מילואים בפועל או כאלו אשר עדכנו את הבנק בקשר לכך.
	3. בתי עסק שלא עומדים בקריטריונים שהוגדרו ("מעגל שני") יוכלו לבצע דחיית החזרי הלוואות בסכום מצטבר של עד 2 מיליון ש"ח לבית העסק לתקופה של חודשיים ובריבית ההסכמית.

להלן מידע מסייע נלווה:

* היחידה לפניות הציבור ולבקרה צרכנית בפיקוח על הבנקים: 02-6552680 או 9086\*
* מוקד הממונה על נתוני אשראי בבנק ישראל: 6194\*
* לדף המידע המרכז בנושאי בנקאות [שבאתר בנק ישראל](https://www.boi.org.il/roles/supervisionregulation/am_kelavi/) .
1. בשל ההיערכות הנדרשת, המצב המיוחד ותקופת הזמן הקצרה עד להחלת המתווה, במידה ובנק מסויים לא יסיים את היערכותו להפעלת חלקים מהמתווה, הוא יעדכן על כך באתר את לקוחותיו ויפעל להשמישו בהקדם האפשרי. [↑](#footnote-ref-1)
2. ראה גם נספח והגדרות בסוף ההודעה. [↑](#footnote-ref-2)
3. עם מחזור פעילות שנתי של עד 25 מיליון ש"ח. [↑](#footnote-ref-3)